Täiendatud (27. veebr. 2008 ). Nädalavahetuse Päevalehes (ühtlasi Äripäevas) Linnar Priimäe artikkel "Sume superbiam!" (23.2.2008 ), mõtisklus Eesti Vabariigi suhtelisest noorusest, eestluse nooruslikust eneseteadvsest, mille autor viib üle Suitsu, Tuglase jt Noor-Eesti tagasi Hurda-aegsete nooreestlasteni. Selle nooruslikkuse jätab Priimäe hinnangul plaanitav Vabadussammas arvestamata: "Vabadussõda on meie emotsionaalses mälus niivõrd tugevasti seotud noorusega, et just see sisetunne takistab paljusid omaks võtmast uue monumendi ideed: too tänavu püstitatav ristiga sammas on vaimult liiga vanurlik, liiga vanasurnuaedlik." See tähelepanek on mu meelest täpne. Mulle meenub hämming, mille valmistas mulle võidutöö autorite esmakordne nägemine teleris (kirjutasin sellest siinsamas 29. augustil 2007).